**Národná rada Slovenskej republiky**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Návrh**

**Zákon**

**z ......... 2016,**

**o zrovnoprávnení povinností občanov Slovenskej republiky s  povinnosťami predsedu vlády Slovenskej republiky**

Národná rada Slovenskej republiky sa uzniesla na tomto zákone:

§ 1

**Predmet zákona**

Predmetom tohto zákona je zrovnoprávnenie povinností občanov Slovenskej republiky s povinnosťami, ktoré má dodržiavať predseda vlády Slovenskej republiky (ďalej len „predseda vlády“).

§ 2

**Povinnosť predsedu vlády**

 Predseda vlády je povinný dodržiavať zákony ako každý občan Slovenskej republiky.

§ 3

**Marenie výkonu orgánov štátu**

Ak predseda vlády marí výkon orgánu štátu tým, že nedodrží povinnosti ustanovené osobitnými predpismi[[1]](#footnote-2)1) a neposkytne primeranú súčinnosť príslušníkovi Policajného zboru,2) orgánu činnému v trestnom konaní3) alebo súdu4) najmä tým, že nepreberie zásielku alebo inak zmarí doručovanie zásielky vo veci predvolania za účelom podania vysvetlenia k objasneniu skutočnosti dôležitej na odhalenie trestného činu a na zistenie jeho páchateľa alebo k objasneniu skutočností dôležitých pre odhalenie priestupku alebo správneho deliktu a na zistenie jeho páchateľa, ako aj na vypátranie hľadaných alebo nezvestných osôb alebo na úkon v trestnom konaní alebo na úkon v súdnom konaní, občan Slovenskej republiky je oprávnený konať rovnako ako predseda vlády bez toho, aby bol za svoje konanie postihovaný alebo sankcionovaný inak, ako predseda vlády.

§ 4

**Občiansky odpor**

 (1) Občan Slovenskej republiky v konaniach uvedených v § 3 využíva svoje právo postaviť sa na odpor.5)

 (2) Príslušník Policajného zboru, orgán činný v trestnom konaní alebo súd nesmie voči občanovi Slovenskej republiky postupovať inak, ako postupoval voči predsedovi vlády; ak príslušník Policajného zboru alebo orgán činný v trestnom konaní alebo súd vykoná voči občanovi Slovenskej republiky taký úkon, ktorý nevykonal voči predsedovi vlády, občan má právo žiadať náhradu škody, 6)  ktorá mu takýmto úkonom vznikla.

§ 5

**Účinnosť**

Tento zákon nadobúda účinnosť 1. marca 2017.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5) Čl. 32 Ústavy Slovenskej republiky.

6)  § 259 zákona č. 160/2015 Z. z.

1. 1) Napríklad § 3 zákona č. 171/1993 Z. z. o  Policajnom zbore v znení neskorších predpisov, § 3 zákona č. 301/2005 Z. z. Trestný poriadok v znení neskorších predpisov.

2) § 17 zákona č. 171/1993 Z. z. o Policajnom zbore v znení neskorších predpisov.

3) § 127 zákona č. 301/2005 Z. z.

4) § 100 zákona č. 160/2015 Z. z. Civilný sporový poriadok. [↑](#footnote-ref-2)